গৌরব-ঋদ্ধিমার বহু প্রতীক্ষিত বিয়ে হয়েছে গত ২৮ নভেম্বর। আজ টলি ক্লাবে বসছে গ্র্যান্ড রিসেপশনের আসর। তার আগে অনিন্দিতা শেয়ার করলেন টম অ্যান্ড জেরির রহস্য। অনিন্দিতা বললেন, ‘‘ওদের দেখে কী মনে হয়? খুব শান্ত তো! কিন্তু সেটা একেবারেই নয়। প্রচন্ড ঝগড়া করে ওরা। প্রতিদিন ঝগড়া করে। আবার দু’জন দু’জনকে ছাড়া থাকতেও পারে না। সে জন্যই আমি ওদের টম অ্যান্ড জেরি বলি।’’ পাঁচ-ছ’বছর আগে বন্ধুদের সঙ্গে ট্যাবু গেম খেলার সময় গৌরব-ঋদ্ধিমা নাকি এত ঝগড়া করেছিলেন, তাঁরা সেই গেমটা আর দ্বিতীয়বার খেলার চেষ্টাও করেননি কোনও দিন। হাসতে হাসতে শেয়ার করছিলেন অনিন্দিতা। বহু দিনের বন্ধু জুটির বিয়েতে আশীর্বাদ, মেহেন্দি মিলিয়ে সপ্তাহভর সেলিব্রেশন। আজ রয়েছে গ্র্যান্ড রিসেপশন পার্টি। তারই প্রস্তুতি চলছে। নবদম্পতিকে নিয়ে ঠাট্টাও করছেন বন্ধুরা। ব্যস্ততার মাঝেও টম অ্যান্ড জেরিকে অনেক ভালবাসা জানালেন অনিন্দিতা।